หวั่นหนี้ครัวเรือน ฉุดกำลังซื้อภูธร
ออมสินคาดจีดีพีปีนี้โต 3.5% ชี้หนี้ครัวเรือนยังเป็นปัจจัยเสี่ยงฉุดกำลังซื้อรากหญ้า ตจว.
22 เม.ย. 2560

โพสต์ทูเดย์ - ออมสินคาดจีดีพีปีนี้โต 3.5% ชี้หนี้ครัวเรือนยังเป็นปัจจัยเสี่ยงฉุดกำลังซื้อรากหญ้า ตจว.นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ศูนย์วิจัยเศรษฐกิจ ธุรกิจและเศรษฐกิจฐานราก ธนาคารออมสิน คาดว่าเศรษฐกิจไทยปีนี้จะขยายตัว 3.5% จากการดำเนินนโยบายการเงินแบบผ่อนคลายช่วยสนับสนุนให้เศรษฐกิจฟื้นตัว ขณะที่จำนวนนักท่องเที่ยวต่างชาติขยายตัวต่อเนื่อง การใช้จ่ายและการลงทุนภาครัฐเป็นกำลังหลักในการกระตุ้นเศรษฐกิจสำหรับปัจจัยเสี่ยงต่อเศรษฐกิจไทยในปี 2560 คือสัดส่วนหนี้ครัวเรือนที่อยู่ในระดับสูงมีผลทำให้อำนาจซื้อลดต่ำลง ผลกระทบต่อเศรษฐกิจการเงิน นอกจากนี้ ยังมีการค้าระหว่างประเทศจากนโยบายของประธานาธิบดีสหรัฐ การดำเนินนโยบายการเงินที่แตกต่างกันของประเทศคู่ค้า จากทิศทางอัตราดอกเบี้ยนโยบายของสหรัฐ (เฟด) มีแนวโน้มเพิ่มขึ้นต่อเนื่องนอกจากนี้ ออมสินยังคาดการณ์เศรษฐกิจไทยไตรมาสแรกปีนี้ขยายตัว 3.1% โดยมีปัจจัยสนับสนุน ได้แก่ การบริโภคภาคเอกชนที่ขยายตัวได้อย่างต่อเนื่อง ทั้งจากครัวเรือนในภาคการเกษตรและนอกภาคการเกษตร ด้านภาครัฐเริ่มกลับมาใช้จ่ายอีกครั้งหลังจากชะลอการใช้จ่ายในช่วงไตรมาสสุดท้ายของปี 2559 โดยจะมีเม็ดเงินจากแผนปฏิบัติการลงทุนด้านคมนาคมขนส่งที่เริ่มทยอยเข้าสู่ระบบอย่างต่อเนื่อง และจำนวนนักท่องเที่ยวต่างชาติยังเติบโตมากกว่าเป้าหมายที่ตั้งเอาไว้